                   ΑΝΑΚΟΙΝΩΣΗ ΚΕΠ ΔΗΜΟΥ ΠΥΡΓΟΥ

Θέμα: Ηλεκτρονική απογραφή στρατευσίμων κλάσης 2028, μέσω ΚΕΠ

 Οι στρατεύσιμοι της κλάσεως 2028 (γεννημένοι το έτος 2007) είναι υποχρεωμένοι να καταθέσουν Δελτίο Απογραφής (ΔΑ), κατά το πρώτο τρίμηνο του έτους 2025, από 2-1-2025 έως και 31-3-2025, είτε 1) μόνοι τους ηλεκτρονικά μέσω της Ενιαίας Ψηφιακής Πύλης της Δημόσιας Διοίκησης (www.gov.gr) με χρήση κωδικών taxisnet, επιλέγοντας από την κατηγορία «Στράτευση», τη διαδρομή «Απογραφή» / «Κατάθεση Δελτίου Απογραφής Στρατευσίμων», είτε 2) σε οποιαδήποτε Στρατολογική Υπηρεσία (ΣΥ) ή 3) Κέντρο Εξυπηρέτησης Πολιτών (ΚΕΠ) για τους διαμένοντες στην Ελλάδα, ή 4) Ελληνική Προξενική Αρχή για τους διαμένοντες στο εξωτερικό.
 Οι στρατεύσιμοι που θα προσέρχονται στα ΚΕΠ, πρέπει κατά την προσέλευσή τους να προσκομίσουν απαραίτητα, πρωτότυπα ή ευκρινή αντίγραφα των παρακάτω δικαιολογητικών:
 Δελτίο Αστυνομικής Ταυτότητας ή ελληνικό Διαβατήριο.

 Δημόσιο έγγραφο, στο οποίο αναγράφεται ο αριθμός φορολογικού μητρώου (Α.Φ.Μ).

 Δημόσιο έγγραφο, στο οποίο αναγράφεται ο αριθμός μητρώου κοινωνικής ασφάλισης (ΑΜΚΑ) ή βεβαίωση ΑΜΚΑ, η οποία εκδίδεται από τον δικτυακό τόπο www.amka.gr
 Ιατρικές γνωματεύσεις ή βεβαιώσεις, στις οποίες θα περιγράφεται με σαφήνεια η πάθηση για όσους έχουν σοβαρά προβλήματα υγείας.
Ειδικά, οι διαμένοντες στο εξωτερικό, εφόσον δε διαθέτουν κάποιο από τα  αναφερόμενα δικαιολογητικά, πρέπει να προσκομίσουν κατά την απογραφή τους επίσημα ξενόγλωσσα έγγραφα απόδειξης της ταυτοπροσωπίας τους. 
Οι Προξενικές Αρχές, μετά την ηλεκτρονική καταχώρηση των στοιχείων των στρατευσίμων, εκτυπώνουν τα Δελτία Απογραφής τα οποία υπογράφονται από τους στρατεύσιμους και τα αποστέλλουν συγκεντρωτικά στις αρμόδιες Στρατολογικές Υπηρεσίες.
 Οι στρατεύσιμοι οφείλουν να γνωστοποιούν υποχρεωτικά κατά την κατάθεση του Δελτίου Απογραφής, τη διεύθυνση ηλεκτρονικού ταχυδρομείου τους (Email), προκειμένου να είναι δυνατή η άμεση ενημέρωσή τους αναφορικά με τις

στρατολογικές τους υποχρεώσεις, ώστε να αποφευχθούν πιθανές συνέπειες από τη μη ενημέρωση (πρόσθετη στρατιωτική υποχρέωση, αδυναμία εύρεσης από τις

Αστυνομικές Αρχές κλπ).
 Αποδεικτικό κατάθεσης δεν εκδίδεται από τα ΚΕΠ. Οι στρατεύσιμοι μπορούν να το εκτυπώνουν από την ιστοσελίδα του Νομικού Σώματος (www.stratologia.gr) από το μενού «Υπηρεσίες/ Πληροφορίες/ Πληροφορίες για την απογραφή μου»
 Όσοι δεν τηρήσουν τις ως άνω υποχρεώσεις θα υπέχουν τις παρακάτω διοικητικές κυρώσεις:

 α. Ένα (1) μήνα πρόσθετη στρατιωτική υποχρέωση, σε περίπτωση εκπρόθεσμης υποβολής του Δελτίου Απογραφής.

 β. Δύο (2) μήνες πρόσθετη στρατιωτική υποχρέωση, σε περίπτωση μη υποβολής του Δελτίου Απογραφής.

 γ. Τρείς (3) μήνες πρόσθετη στρατιωτική υποχρέωση, σε περίπτωση αναγραφής στο Δελτίο Απογραφής ανακριβών στοιχείων ή κατάθεσης ανακριβών δικαιολογητικών.

 Επίσης, για οποιαδήποτε άλλη πληροφορία για ενημέρωση δική σας είτε των στρατευσίμων μπορείτε να απευθύνεστε στις κατά τόπους Στρατολογικές Υπηρεσίες στοιχεία των οποίων βρίσκονται στην ηλεκτρονική εφαρμογή στην επιλογή «Επικοινωνία» του ιστότοπου (www.stratologia.gr).
